*Az asszony ekkor így felelt: „Uram, látom, hogy próféta vagy. A mi atyáink ezen a hegyen imádták az Istent, ti pedig azt mondjátok, hogy Jeruzsálemben van az a hely, ahol Istent imádni kell.”* Jn 4,19-20

Első pillantásra akár azt is feltételezhetjük, hogy az asszonynak kezd kényelmetlenné válni a beszélgetés és el akarja terelni a szót. Én azonban úgy gondolom, őt tényleg foglalkoztatja ez a kérdés és végre talált Valakit, akitől talán megnyugtató választ is kaphat.

A mondat kitűnően indul: próféta vagy. A próféta Isten képviselője az emberek között. Jézus valóban az volt, próféta, de nem csupán Isten képviselője, hanem maga Isten! Ő jött emberi formába közénk.

Hol kell Istent „jól” imádni? Ez a kérdés mutatja, hogy ebben az asszonyban a zűrös körülményei ellenére ott élt az Isten iránti vágy. Volt annyira őszinte, hogy ezt kimondta. Sokakat a nyomorúság visz közelebb Istenhez. Mások ezt nem tapasztalják. De egy biztos, legbelül mindenki vágyik a Mindenható Isten közelébe. Kell az őszinteség. Ő megtalálható – az „Út” hozzá Jézus. Ez a következő versekből is kiderül. Vadon Gyula